Ուրբաթ, մարտի 2-ին տեղի ունեցան 9-րդ նստաշրջանի Իրանի Իսլամական խորհրդարանի ընտրութիւնները, որոնց մասնակցեցինք ազգային բարձր գիտակցութեամբ, քաղաքական հասունութեամբ եւ քաղաքացիական պարտականութիւնների խորն ըմբռնումով։ Գիտակցութիւն, հասունութիւն եւ ըմբռնում, որոնք միշտ եւ ամենուրեք զուգորդւել ու ընկերակցել են իրանահայութեանը՝ Իրանի փառապանծ պատմութեան եւ հերոսական ժողովրդի կեանքի բոլոր ժամանակահատւածներում ու դրւագներում, ի խնդիր նրա ամբողջականութեան, գերիշխանութեան, լիակատար անկախութեան, յարատեւման ու զարգացման։ Այս առիթով համեստ պարտքս եմ համարում խոնարհւել Ձեր այս ոգու եւ իմացութեան վառ արտայայտութեան առջեւ, որը դրսեւորեցիք դուք՝ ընտրատեղամասեր ներկայանալով եւ քւէարկելով, յատկապէս շնորհակալութիւն եմ յայտնում Սպահանի եւ Իրանի հարաւային շրջանների՝ Նոր Ջուղայի, Շահինշահրի, Փերիայի, Շիրազի, Ահւազի եւ Աբադանի հայ համայնքներին, որոնք խորհրդարանի սոյն նստաշրջանի ընտրութիւններում, անցեալի համեմատութեամբ, արձանագրեցին աւելի բարձր ցուցանիշեր՝ ընտրողների թւաքանակի առումով։